**DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2020 METŲ LIEPOS IR RUGPJŪČIO MĖNESIAIS**

2020 m. birželio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 8 punktu, atsižvelgdama į COVID-19 ligos epidemiją ir į tėvų poreikį dėl reikalingos institucinės vaikų priežiūros 2020 metų liepos ir rugpjūčio mėnesiais, Rokiškio rajono savivaldybės taryba

n u s p r e n d ž i a:

1. Teikti Rokiškio rajono švietimo įstaigose, vykdančiose ikimokyklinio ir priešmokyklinio ugdymo programas, vaikų priežiūros paslaugas 2020 m. liepos ir rugpjūčio mėnesiais.

2. Nustatyti, kad:

2.1. 2020 m. liepos-rugpjūčio mėnesiais vaikų grupės gali būti formuojamos naujai iš to paties arba skirtingo amžiaus vaikų;

2.2. kiekviena švietimo įstaiga pagal turimus finansinius ir žmogiškuosius išteklius, nepažeidžiant higienos normų reikalavimų, pati nusprendžia apie grupių skaičių ir vaikų jose skaičių;

2.3. minimalus vaikų skaičių grupėje – 5 vaikai;

2.4. vaikų priežiūros paslaugos pirmoje eilėje teikiamos vaikams:

2.4.1. kurių abu tėvai (globėjai) liepos-rugpjūčio mėn. dirba**;**

2.4.2. gyvenantiems socialinės rizikos šeimose Rokiškio rajono seniūnijų teikimu;

2.5. švietimo įstaigos direktorius, atsiradus papildomam poreikiui dėl vaiko priežiūros ir esant laisvoms vietoms jau suformuotose grupėse, gali tenkinti tėvų prašymus ir po 2020 m. liepos 1 d.

3. Vaikams, lankantiems 2020 m. liepos-rugpjūčio mėn. Rokiškio rajono švietimo įstaigas, netaikyti Mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo, patvirtinto Rokiškio rajono savivaldybės tarybos 2019 m. rugsėjo 27 d. sprendimu Nr. TS-195 „Dėl mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo patvirtinimo“,15.6. punkto nuostatų.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jolita Geidanienė

Rokiškio rajono savivaldybės tarybai

**DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2020 METŲ LIEPOS IR RUGPJŪČIO MĖNESIAIS**

**AIŠKINAMASIS RAŠTAS**

2020 m. birželio 26 d.

Rokiškis

**Sprendimo projekto tikslas ir uždaviniai.** Nustatyti Rokiškio rajono švietimo įstaigose vaikų priežiūros paslaugos teikimą 2020 m. liepos–rugpjūčio mėnesiais.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 6 straipsnio 8 punktas.

**Sprendimo projekto esmė.** Kasmet vaikų priežiūros paslaugos vasarą, t. y. liepos ir rugpjūčio mėnesiais būdavo teikiamos tik Rokiškio miesto darželiuose. Kaimo darželių vaikai, kuriems būdavo reikalinga institucinė priežiūra (kasmet vidutiniškai po 8 vaikus), lankydavo vieną iš paskirtų miesto darželių. Šią vasarą liepos ir rugpjūčio mėn. visose rajono švietimo įstaigose ženkliai išaugo tėvų poreikis dėl vaikų priežiūros vasaros laikotarpiu. Švietimo įstaigos vykdė tėvų apklausas. Atsižvelgiant į tėvų poreikius, įstaigų finansines galimybes, pedagogų ir aptarnaujančio personalo galimybes, grupes ir vaikų skaičių jose formuos kiekviena įstaiga. Su sprendimo projektu įstaigos buvo supažindintos.

Sprendimo projekto 3 punkto paaiškinimas. Kiekviena vaiko nelankyta diena darželyje turi būti pateisinta. Už tą dieną mokestis nėra mokamas. Mokesčio už vaikų išlaikymą tvarkos aprašo15 punkte yra nurodytos išimtys. Viena iš jų nurodyta 15.6 punkte, t. y. „mokestis nemokamas, jeigu vaikas nelanko įstaigos vasaros metu (birželio, liepos, rugpjūčio mėnesiais). Vaikams, kurie lankys darželius liepos ir rugpjūčio mėnesiais ši nuostata nebus taikoma ‒ jie turės pateikti kaip ir anksčiau pateisinamus dokumentus dėl nelankytų dienų.

**Galimos pasekmės priėmus teikiamo sprendimo projektą:**

teigiamos – vaikams, kurie yra registruoti Rokiškio rajono švietimo įstaigose ir kuriems bus reikalinga institucinė priežiūra vasarą, bus sudarytos sąlygos liepos–rugpjūčio mėnesiais lankyti darželį;

neigiamos – nenumatyta.

**Kokia sprendimo projekto nauda Rokiškio rajono gyventojams**. Tėvams, kurie liepos–rugpjūčio mėn. neatostogaus, ar dėl kitų priežasčių neturės galimybių prižiūrėti savo vaikų, bus sudarytos sąlygos vesti vaikus į švietimo įstaigose veikiančias grupes, kuriose bus vykdoma vaikų priežiūra.

**Finansavimo šaltiniai ir lėšų poreikis.** Sprendimui įgyvendinti papildomų savivaldybės lėšų nereikės. Rokiškio miesto darželiams lėšos yra suplanuotos: po 5000 eurų l.-d. „Nykštukas“ ir m.-d. „Ąžuoliukas“ ir po 8000 eurų – l.-d. „Pumpurėlis“ ir l.-d. „Varpelis“.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vyriausioji specialistė Jolita Geidanienė